Pous Innocentius VIII - Wikipedia
(Aangestuur vanaf Giovanni Battista Cibo)
Innocentius VIII was die 213de pous van die Rooms-Katolieke Kerk van 1484 tot 1492.
29 Augustus 1484
25 Julie 1492
2.1.1 Die konsistorie van 9 Maart 1489
2.3 Bulle, Ensiklieke en Dekrete
Pous Innocentius VIII is gebore as Giovanni Battista Cibo (of Cybo) in 1432 in Genua, Italië. Hy is van Griekse afkoms en die seun van Arano Cybo en sy vrou Teodorina de Mari. Sy oupa aan vaderskant was Muarizio Cybo en sy ouma Saeacina Marocelli. Hy het aan die hof van Napels groot geword en het in Padua en Rome studeer. In Rome word hy 'n priester in die gevolg van kardinaal Calandnini, die halfbroer van Pous Nicolaas V. Op 5 November 1466 stel Pous Paulus II hom aan as biskop van Savona, op 16 September 1472 as biskop van Molfetta en op 7 Mei 1473 met die hulp van kardinaal Giuliano della Rovere (later Pous Julius II) word hy kardinaal. Op 29 Augustus 1484 volg hy Pous Sixtus IV op en word gekroon op 12 September 1484 deur kardinaal Francesco Nanni-Todeschini Piccolomini. Hy regeer tot sy dood op 25 Julie 1492 en word opgevolg deur Pous Alexander VI. Die naam ‘Innocentius’ beteken 'die onskuldige'.
Die konklaaf was verdeel in verskeie faksies en kardinaal Giuliano della Rovere, wat self nie genoeg stemme gehad het nie, het die verkiesing van Pous Innocentius VIII bewerkstellig omdat hy gedink het hy sal die nuwe pous kan beheer. Kort na sy kroning het Innocentius die Christendom opgeroep tot 'n kruistog teen die Turke. Die oproep het niks opgelewer nie, deels omdat die pous self vir 'n jaarlikse prys van 20 000 dukate en 'n Heilige Lans ingestem het om die broer Djem van die sultan Bajezid II in die Vatikaan gevange te hou. Die Heilige Lans is plegtig in Rome ontvang op 31 Mei 1492. Hy erken ook Hendrik VII as die eerste Tudor koning van Engeland.
Op 5 Desember 1484 publiseer Innocentius sy bul "Summis desiderantes affectibus" wat die heksejag ingestel het. Veral in Duitsland het dit gevolg gehad. In 1487 stel hy Tomas de Torquemada as hof van die Spaanse Inkwisisie. Hy het ook 'n kruistog teen die Waldensers bepleit. In 1486 het hy die lees van die nege honderd proposisies van Pico Mirandola (De dignitate hominis) verbied.
Hy het die kasteel van Magliana, waar hy in die seisoen gejag het, laat verbeter. Aangesien hy voortdurend gebrek aan geld gehad het, het hy simonie toegepas en nuwe ampte en titels aan die pouslike hof ingestel en dan verkoop. Hy het ook sy myter en tiara aan die bankiers van Rome verpand.
In 1489 het hy Ferdinand I van Napels geëkskommunikeer, nadat Ferdinand nie vir sy troon betaal het nie en 'n brose vrede van 1486 verbreek is. Die pous het koning Karel VIII van Frankryk gevra om Napels te kom oorneem. Die konflik het eers in 1494 geëindig lank na Innocentius se dood.
Hy het die Belvedere by die Vatikaan gebou wat deur sy opvolger in die Cortile del Belvedere omskep is. In Januarie 1492 het die Spanjaarde Granada verower van die More. Die nuus is met blydskap in die Vatikaan ontvang. Die pous het honderd Moorse slawe gekry die hy aan sy vriende in die kurie uitgedeel het. Hy het die Spaanse koning Ferdinand II van Aragon die titel "Katolieke Majesteit" gegee.
Innocentius VIII sterf op 25 Julie 1492 en word oorleef deur twee buite-egtelike kinders. Die 1911 uitgawe van die "Encyclopedia Brittannica" sê sestien, waarvan die orige veertien as nefies voorgestel is. In 1487 trou sy oudste seun Franceschetto Cibo met Maddalena de' Medici die buite-egtelike dogter van Lorenzo de' Medici. Lorenzo se dertienjarige seun Giovanni word kardinaal en later Pous Leo X. Die pous se dogter Teodorina Cibo trou met Gerardo Usodimare.
'n Bekende skrywer en teenstander van die pous Stefano Infessura beskryf heelwat ongure insidente in sy boek "Diarium urbis Romae". Volgens hom is daar probeer om die pous op sy sterfbed te re-animeer deur 'n bloedoortapping van drie jong seuns. Die pous sowel as die kinders het nie die prosedure oorleef nie.
Pous Innocentius VIII het slegs een konsistorie gehou, waartydens hy agt kardinale aangestel het.
Die konsistorie van 9 Maart 1489Wysig
Lorenzo Cibo de' Mari, kardinaal-nepoot, aartsbiskop van Benevento.
Ardicino della Porta junior, biskop van Aleria.
Antonio Gentile Pallaviciono, biskop van Ourense, Spanje.
André d'Espinay, aartsbiskop van Bordeaux.
Pierre d'Aubusson, Grootmeester van die Orde van Johannes in Jerusalem.
Maffeo Gherardi, patriarg van Venesië.
Giovanni de' Medici, kardinaal-nepoot, slegs 13 jaar oud.
Frederico Sanseverino, apostolies proto-notaris.
6 Januarie 1485 – Markgraaf Leopold van Oostenryk.
5 Desember 1484 – Summis desiderantes affectibus Oor die heksejag.
↑ Innocent VIII. (2008). Encyclopædia Britannica. Deluxe Edition. Chicago: Encyclopædia Britannica.
↑ Weber, N. (1910). Pope Innocent VIII. In The Catholic Encyclopedia. New York: Robert Appleton Company. Besoek Junie 23, 2009 by: http://www.newadvent.org/cathen/08019b.htm
↑ "towards whom his nepotism had been as lavish as it was shameless" (Encyclopaedia Britannica 1911).
↑ Discoveries in medicine: blood transfusion
Catholic Encyclopedia (1913)/Pope Innocent VIII
Wikimedia Commons bevat media in verband met Innocentius VIII.
Sixtus IV Pous (Pontifex Maximus)
1484 – 1492 Opgevolg deur
Ontsluit van "https://af.wikipedia.org/w/index.php?title=Pous_Innocentius_VIII&oldid=1808216"